Document ID: 31983D0573

31983D0573
L 332/37
JURNALUL OFÍCIAL AL UNIUNII EUROPENE
DECIZIA CONSILIULUI
din 26 octombrie 1983
referitoare la contramăsuri în domeniul transporturilor maritime comerciale internaționale
(83/573/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 84 alineatul (2),
întrucât rezultatele sistemului de informații maritime constituit conform dispozițiilor Deciziilor 78/774/CEE (1), 79/4/CEE (2), 80/1181/CEE (3), 81/189/CEE (4) și 82/870/CEE (5), precum și experiența anumitor state membre arată că ar fi recomandabil să se definească o procedură comunitară corespunzătoare referitoare la contramăsuri în domeniul transporturilor maritime comerciale internaționale față de țări terțe, care să fie adoptate de statele membre interesate,
ADOPTĂ PREZENTA DECIZIE:
Articolul 1
Un stat membru care adoptă sau intenționează să adopte contramăsuri în domeniul transporturilor maritime comerciale internaționale față de țări terțe consultă celelalte state membre și Comisia în conformitate cu procedura de consultare prevăzută în Decizia 77/587/CEE (6).
Articolul 2
(1) Statele membre se străduiesc, în cadrul consultării menționate la articolul 1, să concerteze orice contramăsuri pe care le pot adopta.
(2) Consiliul poate hotărî în unanimitate aplicarea în comun de către statele membre de contramăsuri adecvate care fac parte din legislația lor internă.
Articolul 3
Când se procedează la consultarea menționată la articolul 1, statele membre trebuie să specifice în măsura posibilului, după caz, următoarele:
(a)
cauzele care au determinat adoptarea contramăsurilor;
(b)
zona de exploatare în care se aplică contramăsura;
(c)
tipul serviciului de transport maritim afectat (de exemplu, transport de linie);
(d)
tipul contramăsurilor adoptate sau care urmează să fie adoptate;
(e)
durata contramăsurii;
(f)
proporționalitatea între contramăsura respectivă și prejudiciul suferit.
Articolul 4
Statele membre au libertatea de a aplica în continuare contramăsuri naționale în mod unilateral.
Articolul 5
Prezenta decizie se adresează statelor membre.
Adoptată la Luxemburg, 26 octombrie 1983.

Labels: 10
8
15